ΕΘΝΙΚΟ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ ΕΞΕΤΑΣΕΙΣ ΦΕΒΡΟΥΑΡΙΟΥ 2016

ΘΕΟΛΟΓΙΚΗ ΣΧΟΛΗ ΔΙΔΑΚΤΙΚΗ ΤΩΝ ΘΡΗΣΚΕΥΤΙΚΩΝ

ΤΜΗΜΑ ΘΕΟΛΟΓΙΑΣ ΜΑΡΙΟΣ ΚΟΥΚΟΥΝΑΡΑΣ ΛΙΑΓΚΗΣ

ΛΕΚΤΟΡΑΣ

Σημειώστε πότε (μήνας/ες χρονιά) κάνατε τη Διδακτική Άσκηση

(φοιτητές μετά το 2011):

**ΘΕΜΑΤΑ**

**Παρακάτω παρατίθεται προτεινόμενη ανάπτυξη των θεμάτων**

Να αναπτύξετε στο πίσω μέρος της κόλλας των θεμάτων και τα τέσσερα θέματα:

1. Με ποια κριτήρια ένα ΑΠΣ της Θρησκευτικής Εκπαίδευσης μπορεί να κριθεί αν είναι παραδοσιακό, μοντέρνο ή μεταμοντέρνο και παιδαγωγικά επαρκές ή ανεπαρκές;

Στα παραδοσιακά ΑΠΣ οι ειδικοί αποφασίζουν το περιεχόμενο του μαθήματος (γ), αναζητούν ποιες μεθόδους και τεχνικές θα επιθυμούσαν να ακολουθούν οι εκπαιδευτικοί, για να κάνουν αποτελεσματικό μάθημα (β) και ορίζουν τους στόχους και τα πιθανά αποτελέσματα (α).

Στα μοντέρνα ΠΣ, δηλαδή τα επηρεασμένα από τις σύγχρονες θεωρίες μάθησης, οι ειδικοί ορίζουν τους στόχους πρώτα (α) στη συνέχεια προεκβάλλουν το σχετικό περιεχόμενο (γ) και τέλος προτείνουν τις ανάλογες μεθόδους και στρατηγικές μαθήματος. Αυτή είναι μια μοντέρνα διδακτική.

Στα μεταμοντέρνα ΠΣ, δηλαδή τα επηρεασμένα από την κονστρουκτιβιστική θεωρία, οι ειδικοί, αφού προβληματιστούν για τη μέθοδο και τις τεχνικές (β) ορίζουν τους στόχους και τα επιδιωκόμενα αποτελέσματα (α) και αναπτύσσουν, τέλος, το περιεχόμενο.

Πολύ αδρά το παραδοσιακό μάθημα σχεδιάζεται κυρίως με βάση το περιεχόμενο (τι θα μάθει το παιδί), το μοντέρνο με βάση τα αποτελέσματα/στόχους (γιατί θα μάθει κάτι το παιδί) και το μεταμοντέρνο με βάση τη διαδικασία (πώς θα μάθει το παιδί).

Οι διδακτικές ευκαιρίες που σχεδιάζει και πραγματοποιεί ένας εκπαιδευτικός μπορούν να κριθούν παιδαγωγικά για την επάρκεια τους με βάση τα παρακάτω κριτήρια:

* τι είδη διάδρασης ανάμεσα στους μαθητές και το θρησκευτικό περιεχόμενο επιδιώκουν να επιτύχουν;
* τι παιδαγωγικές διαδικασίες ή στρατηγικές αναπτύσσουν ώστε να επιτύχουν τα παραπάνω είδη διάδρασης;
* σε ποιες παιδαγωγικές αρχές στηρίζονται οι παιδαγωγικές διαδικασίες και οι στρατηγικές του μαθήματος και ποια επιλογή θρησκευτικού περιεχομένου υπηρετεί την προσέγγιση;
* Και τέλος, μπορεί κάθε παιδαγωγική επιλογή, που γίνεται, να μεταφραστεί αποτελεσματικά σε διαδικασία μάθησης, η οποία να είναι προσιτή στον εκπαιδευτικό και να ορίζει ξεκάθαρα την πρόοδο του μαθητή εξασφαλίζοντας αποτελεσματικό σχεδιασμό, διδασκαλία, μάθηση και αξιολόγηση;

1. Να εξηγήσετε με επιστημονικά επιχειρήματα γιατί η Θρησκευτική Εκπαίδευση είναι ένα μάθημα γλώσσας και όχι ιστορίας

Ο έφηβος και στη συνέχεια ενήλικας δεν αρκεί να ξέρει μόνο κυριολεκτικά όρους, λέξεις και σύμβολα. Είναι σαν να προσπαθεί να μιλήσει μία γλώσσα γνωρίζοντας τις λέξεις, αλλά βάζοντας αυτές σε τυχαία σειρά, αγνοώντας τη χρήση τους στο οικο-περιβάλλον (habitat) και τη «γραμματική» του, όπως ο Geertz την εννοεί. Η γνώση του πλαισίου, που τις γεννά και τις διαμορφώνει, και του πολιτισμικού φορτίου τους είναι η ουσία του θρησκευτικού γραμματισμού, ο οποίος στην εκπαίδευση αποτελεί μέρος του πολυγγραμματισμού, δηλαδή της ικανότητας κατασκευής νοήματος σε διαφορετικά πολιτισμικά, κοινωνικά ή ειδικά συγκείμενα, καθώς και την ικανότητα χρήσης όχι μόνο αλφαβητικών αλλά και πολυτροπικών αναπαραστάσεων. Η έννοια των πολυγραμματισμών υποδηλώνει την ποικιλία μορφών κειμένων αλλά και επικοινωνίας μέσα σε μια πολύγλωσση και πολυπολιτισμική κοινωνία. Η γλώσσα και τα κείμενα δεν είναι ουδέτερα. Ο γραμματισμός επεκτείνεται σε όλα τα γνωστικά αντικείμενα, γιατί υπάρχουν πολλοί τρόποι παραγωγής νοήματος, αλλά και συσχέτισης αυτών. Με τον θρησκευτικό γραμματισμό ως μέρους των πολυγγραμματισμών ο μαθητής αποκτά τη δεξιότητα της λειτουργικής χρήσης αναπαραστάσεων, εννοιών, κρίσεων, γενικεύσεων σχημάτων, εικόνων, συμβόλων, επικοινωνιακών μέσων, της κατασκευής σημασίας, που αφορά την κατανόηση οποιωνδήποτε κειμένων, της κριτικής ανάλυσης και τέλος του μετασχηματισμού, για να οδηγηθεί σε προσωπικές επιλογές και εφαρμογές των γνώσεων και των δεξιοτήτων.

Το μάθημα Θρησκευτικών που προσφέρει θρησκευτικό γραμματισμό (religious literacy) στον σύγχρονο άνθρωπο με σκοπό την επικοινωνία με τον εαυτό του, τους άλλους και τον Θεό είναι ένα μάθημα γλώσσας και όχι ιστορίας.

1. Με βάση την κονστρουκτιβιστική προσέγγιση της μάθησης και γνώσης ποια είναι τα κριτήρια επιλογής της μεθοδολογίας ενός μαθήματος και ποια τα στάδιά του, σύμφωνα με τον Michael Grimmitt;

Στην κονστρουκτιβιστική προσέγγιση της μάθησης και γνώσης κριτήρια επιλογής της μεθόδου μπορούν να είναι:

* Αν οι μαθητές μαθαίνουν ερευνώντας και δρώντας;
* Αν το μάθημα/έρευνα στηρίζεται σε μία βασική έννοια την οποία επιδιώκεται να μάθουν και να εφαρμόσουν οι μαθητές;
* Αν οι στόχοι, το περιεχόμενο και η διαδικασία του μαθήματος βρίσκονται σε συνάφεια;

Έτσι, προκύπτει για τον M. Grimmitt μία διαδικασία με τρία στάδια, που περιγράφεται ως εξής: α) ο προκαταρκτικός παιδαγωγικός κονστρουκτιβισμός, κατά τον οποίο οι μαθητές καλούνται να διερευνήσουν και να αναστοχαστούν τις δικές τους εμπειρίες με σκοπό να προετοιμαστούν νοηματικά και γλωσσικά να προσεγγίσουν ένα ζήτημα θρησκευτικού περιεχομένου. Ο εκπαιδευτικός συνεισφέρει στην έρευνα των μαθητών υποβάλλοντας ερωτήσεις και κάνοντας παρεμβάσεις με δραστηριότητες ομαδικές και πρακτικού χαρακτήρα, β) ο άμεσος παιδαγωγικός κονστρουκτιβισμός κατά τον οποίο οι μαθητές άμεσα αντιμετωπίζουν το ζήτημα θρησκευτικού περιεχομένου, χωρίς όμως εξηγήσεις ή οδηγίες, ώστε να προκληθεί το ερέθισμα για να αρχίσουν να δομούν τα δικά τους νοήματα και τη δική τους κατανόηση για το ζήτημα, κάνοντας υποθέσεις, παρατηρώντας και στηριζόμενοι στις εμπειρίες τους και σε αυτές που εκφράζονται στο πλαίσιο της ομάδας. Ο εκπαιδευτικός, όπως και οι μαθητές συνεισφέρει στη διαδικασία με ερωτήσεις και παρεμβάσεις, γ) ο συμπληρωματικός κονστρουκτιβισμός, κατά τον οποίο παρέχεται στους μαθητές πρόσθετη ή συμπληρωματική πληροφόρηση για το ζήτημα, η οποία υποστηρίζει περαιτέρω τη δόμηση της σκέψης τους ώστε να γίνει πιο περίπλοκη και με εναλλακτικές οπτικές. Αυτό σημαίνει ότι καλούνται να ανταποκριθούν στη νέα γνώση κονστρουκτιβιστικά. Δηλαδή να μην εγκαταλείψουν την προσωπική τους ερμηνεία για χάρη της νέας γνώσης, την οποία ο εκπαιδευτικός προσφέρει, αλλά να εμπλακούν σε μια ερμηνευτική διαδικασία, κατά την οποία η νέα γνώση αντιμετωπίζεται κριτικά και αφομοιώνεται ή όχι σύμφωνα με τις απόψεις τους. Ο εκπαιδευτικός παίζει σημαντικό ρόλο με τις πληροφορίες που επιλέγει να προσφέρει και με την υποστήριξη του στις απόπειρες των μαθητών να ερμηνεύσουν τη νέα γνώση και να δομήσουν την προσωπική τους ερμηνεία και κατανόηση.

1. Ενότητα 11, Β΄Γυμνασίου, Τίτλος: Ο Ιησούς και οι μαθητές του

Ένας εκπαιδευτικός-θεολόγος σχεδιάζοντας το μάθημά του για την παραπάνω ενότητα αποφάσισε ότι η μεγάλη ιδέα/το θέμα του μαθήματος είναι: Η προετοιμασία των μαθητών από τον Χριστό για την αποστολή τους

Να κρίνετε την απόφασή του με βάση τις γνώσεις σας για τη μεγάλη ιδέα/θέμα του μαθήματος και τα κριτήρια επιλογής της/του.

Με βάση τα παρακάτω κριτήρια σύμφωνα με τα οποία η μεγάλη ιδέα του μαθήματος πρέπει να είναι

α) ευρεία και αφηρημένη,

β) εκφράζεται σύντομα με μία ή λίγες λέξεις,

γ) αφορά όλο τον κόσμο,

δ) είναι διαχρονική και

ε) παρουσιάζεται με διαφορετικά παραδείγματα που έχουν κοινό άξονα αυτήν.

στ) το θέμα να προκύπτει με βάση το βασικό κριτήριο του μαθήματος που είναι, στο ΜτΘ, και όχι μόνο, οι μαθητές και η ζωή τους και όχι το περιεχόμενο του μαθήματος και ό, τι μέχρι σήμερα θεωρείται γνώση, δηλαδή η πληροφορία και η θεολογική γνώση η επιλογή ρου εκπαιδευτικού δεν είναι σωστή.

Γενικότερα, μεγάλη ιδέα για τους G. Wiggins και J. McTighe θεωρείται αυτή που:

α) προσφέρει στους μαθητές εννοιολογικά εργαλεία για κάθε είδους μελέτη,

β) προσφέρει στους μαθητές ευρείες δυνατότητες ερμηνείας και κατανόησης συνδυάζοντας διάφορα ζητήματα, δεξιότητες και εμπειρίες,

γ) επικεντρώνεται στην καρδιά ενός θέματος και οδηγεί στην ειδική κατανόησή του,

δ) απαιτεί αποσαφήνιση για τους μαθητές, γιατί το νόημα, η έννοια ή η αξία της είναι για αυτούς σπάνια προφανής, είναι αντιφατική ή επιδέχεται παρερμηνείες και

ε) η μετάδοσή της έχει μεγάλη αξία, γιατί σχετίζεται με άλλες έρευνες και θέματα, οριζοντίως και διαθεματικά σε σχέση με άλλα μαθήματα και καθέτως σε σχέση με τους σκοπούς του Αναλυτικού Προγράμματος Σπουδών και γενικότερα τη ζωή έξω από το σχολείο.

Μία μεγάλη ιδέα, λοιπόν, δεν είναι μεγάλη μόνο επειδή έχει γνωσιακή αξία, αλλά κυρίως γιατί ενέχει παιδαγωγική δυναμική. Ενεργοποιεί δηλαδή τον μαθητή να νοηματοδοτεί και να εννοιολογεί ό, τι προσφέρεται ως δραστηριότητα στη διαδικασία του μαθήματος και ιδιαίτερα τον εξοικειώνει με ζητήματα που φαινόταν απρόσιτα έως τώρα, αλλά σχετίζονται με τη ζωή του αυτή τη στιγμή, αλλά και στο μέλλον. Έτσι, η μεγάλη ιδέα γίνεται ένα εννοιολογικό εργαλείο που εξασκεί τη σκέψη, διασυνδέει διαφορετικές γνώσεις και διευκολύνει τους μαθητές να προχωρήσουν σε εφαρμογές αυτής στη ζωή τους. Για αυτό δεν είναι η προετοιμασία για την αποστολή η μεγάλη ιδέα του μαθήματος, αλλά η μαθητεία.

**Αξιολόγηση των θεμάτων:**

Φοιτητές με εγγραφή πριν το 2011: Η απάντηση κάθε θέματος βαθμολογείται με 2, 5

Φοιτητές με εγγραφή το 2011 και μετά: Η απάντηση κάθε θέματος βαθμολογείται με 2 (προστίθενται μέχρι 2 επιπλέον βαθμοί από τη Διδακτική Άσκηση στο σχολείο, εφόσον κάποιος/α έχει βαθμολογηθεί με 4 στα 4 παραπάνω θέματα)